Asociația Elevilor din Prahova nu se alătură demersului colegilor din Constanța, care cer desființarea examenului de bacalaureat. Absolvenții claselor a XII-a din județ cer, însă, ca sistemul de învățământ liceal să fie regândit, astfel încât elevii să nu mai fie nevoiți să memoreze, ci să fie lăsați să gândească liber.
"Examenul de Bacalaureat a ajuns o mare îngrijorare pentru toți elevii. În timpul liceului, elevii sunt învățați să tocească, nu să și înțeleagă ce li se predă, iar după examen tot ce au memorat va fi uitat, acesta nefiind folositor pentru viitorul lor. Elevii ajung să învețe doar ca să ia examenul și să scape de o grijă, nu ca să își testeze cunoștințele, deoarece acesta nu face asta.
Din păcate, în România a crescut rata analfabeților funcționali. 42% dintre elevii din țară nu pot interpreta o informație și nu pot avea propriile idei, din cauza faptului că au fost învățați să tocească pentru a trece de un examen. Examenul de Bacalaureat este inutil, având în vedere că multe facultăți au examen de admitere, iar cunoștințele de bază ale elevului au fost deja testate înainte de admiterea la liceu. În plus, nu testează adecvat competențele reale ale elevilor, iar aceștia rămân cu o înțelegere superficială a conceptelor importante.
Solicităm eliminarea examenului de Bacalaureat, care nu verifică adevăratele competențe ale elevilor", au transmis cei de la Asociația Elevilor Constanța.
Liceeni din Prahova nu se alătură demersului colegilor de la Constanța, însă cer modificări ale programei.
"Nu dorim desființarea examenului, e o măsură radicală. Dar vrem ca elevii să nu mai fie nevoiți să memoreze, să tocească pagini întregi de comentarii, ci să fie lăsați să gândească liber, matur, de aceea se numește examen al maturității. Mai mult, cerem un echilibru în ceea ce privește studierea autorilor contemporani și a celor clasici", a precizat Alexandru Soare, președintele Consiliului Județean al Elevilor Prahova.